Misaveni xi miyela xi ku whi! Hi mbilu xi tibyela leswaku 'Ntsako a hi wa vanyingi laha misaveni'. Va famba va lo whi, nkarhinyana. "Wa tiva majistarata loko a ndzi gweva a ku: 'Hi ku landza vumbhoni lebyi byi nga andlariwa emahlweni ka huvo leyi, ndzi fikelela mahetelelo lama ma kombaka leswaku wena Mbhokota u pfurile bucara ya nyama ya vanhu. Loko u nga yisiwi ekhotsweni, u ta hi yisa hinkwerhu ebucari ya kona. Hikwalaho, a ndzi na ndlela yin'wana handle ka ku ku yisa ekhotsweni. Kambe ndzi pfumeleli ndzi ku hlamusela xikongomelo xa ku ku yisa ekhotsweni. Vanhu vanyingi va ehleketa leswaku munhu u yisiwa ekhotsweni hi xikongomelo xa ku n'wi xupula. Vonelo rero ri le kulenyana na ntiyiso. Vanhu va yisiwa ekhotsweni hi xikongomelo xa ku va nyika nkarhi wa ku ya va voxe ekhotsweni kumbe na ku va na vanhu vo fana na vona leswaku va ya tiehleketa, a nga rhendzeleki-rhendzeleki, va tiaka vuntshwa. Vanhu vo tala loko va vuya ekhotsweni va va va hundzukile. Va hleka na vanhu, va pfuna vanhu, va na tintswalo. Hikwalaho, ndzi ku avanyisa ku ya tshama ekhotsweni ku ringana malembe ya nkombo.' Ku va loko ndzi fambile. Mufana wa mina, u nga xisiwi hi munhu, khotso ra vava. Ekhotsweni ku na vavanuna lava va endlaka vavanuna-kulobye vasati va vona. Ekhotsweni a ku dyiwi swakudya swo saseka. Kambe xin'wana xo biha hi ku tshama ekhotsweni hi leswaku loko u vuya u fika u sungula vutomi ehansi, kasi van'wana va va va ku siyile hi malembe. Loko ndzi vuya vanghana va mina se a va tekile vasati, vana va vona se a va tilulamisela ku ya exikolweni. A va akile na tindlu ta kahle."